Document ID: 32009R0707

KOMISIJAS REGULA (EK) Nr. 707/2009
(2009. gada 5. augusts),
ar ko attiecībā uz datu prasību atjaunināšanu groza Eiropas Parlamenta un Padomes Regulu (EK) Nr. 184/2005 par Kopienas statistiku attiecībā uz maksājumu bilanci, starptautisko pakalpojumu tirdzniecību un ārvalstu tiešajiem ieguldījumiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2005. gada 12. janvāra Regulu (EK) Nr. 184/2005 par Kopienas statistiku attiecībā uz maksājumu bilanci, starptautisko pakalpojumu tirdzniecību un ārvalstu tiešajiem ieguldījumiem (1) un jo īpaši tās 10. pantu,
tā kā:
(1)
Ar Regulu (EK) Nr. 184/2005 tika izveidota kopēja sistēma sistemātiskai Kopienas statistikas apkopošanai par maksājumu bilanci, starptautisko pakalpojumu tirdzniecību un ārvalstu tiešajiem ieguldījumiem.
(2)
Ņemot vērā ekonomisko un tehnisko attīstību maksājumu bilances jomā, regulāri jāatjaunina datu prasības un jāpielāgo Regulā (EK) Nr. 184/2005 noteiktais iedalījuma līmenis.
(3)
Pēc tam, kad tika pieņemta Eiropas Parlamenta un Padomes 2005. gada 6. jūlija Regula (EK) Nr. 1161/2005 par ceturkšņa nefinanšu kontu apkopošanu pa institucionāliem sektoriem (2), bija nepieciešama papildu maksājumu bilances statistika.
(4)
Lai uzlabotu ienākumu un tekošā konta kopsavilkuma rādītāju precizitāti Kopienas līmenī, lai nodrošinātu portfeļa ieguldījumu ienākumu (tekošais konts) un portfeļa ieguldījumu plūsmu (finanšu konts) summēšanas metodes saskanīgumu un Eiropas Komisijas (Eurostat) un Eiropas Centrālās bankas (ECB) aprēķinu saskanīgumu, jāveic daži Regulas (EK) Nr. 184/2005 I pielikuma 1. tabulas “Maksājumu bilances euro rādītāji” un 2. tabulas “Maksājumu bilances ceturkšņa statistika” datu prasību grozījumi.
(5)
Bulgārijas un Rumānijas pievienošanās Eiropas Savienībai un euro ieviešana Slovēnijā, Kiprā, Maltā un Slovākijā nosaka vajadzību pēc attiecīgiem grozījumiem Regulas (EK) Nr. 184/2005 I pielikuma 6. tabulā “Ģeogrāfiskā iedalījuma līmeņi”.
(6)
Pēc tam, kad ir pieņemta Eiropas Parlamenta un Padomes 2006. gada 20. decembra Regula (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (3), jāpielāgo Regulas (EK) Nr. 184/2005 I pielikuma 7. tabulas “Darbības veida iedalījuma līmeņi” darbības veida iedalījuma līmeņi.
(7)
Šajā regulā paredzētie pasākumi ir saskaņā ar atzinumu, ko sniegusi Maksājumu bilances komiteja, kas izveidota saskaņā ar Regulu (EK) Nr. 184/2005,
IR PIEŅĒMUSI ŠO REGULU.
1. pants
Regulas (EK) Nr. 184/2005 I pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 5. augustā

Labels: 2
1
19
3
12
18